Tyler Roberts

Tyler D'Whyte Roberts (sündinud 12. jaanuaril 1999 Gloucesteris) on Inglismaal sündinud Walesi jalgpallur, kes mängib ründaja, äärepoolkaitsja või ründava poolkaitsjana Inglismaa esiliigaklubis Queens Park Rangers ja Walesi jalgpallikoondises.

2006. aastal liitus ta West Bromwich Albioni noorteakadeemiaga. Klubi põhimeeskonnas debüteeris ta 15. mail 2016 Inglismaa kõrgliiga hooaja viimases mängus Liverpooli vastu, mis jäi küll Robertsi ainsaks mänguks West Bromwich Albioni põhimeeskonnas.

Hooajal 2016–17 mängis ta West Bromwich Albionist laenul Inglismaa tugevuselt kolmanda liiga klubides Oxford United ja Shrewsbury Town. Hooajal 2017–18 mängis ta laenul samuti Inglismaa tugevuselt kolmanda liiga klubis Walsall.

2018. aasta jaanuaris liitus ta Leeds Unitediga. Hooajal 2019–20 võitis ta klubiga Inglismaa esiliiga. 2022. aasta juulis läks ta Leeds Unitedist laenule Queens Park Rangersisse.

Walesi jalgpallikoondises tegi Roberts debüüdi 6. septembril 2018 UEFA Rahvuste Liiga mängus Iirimaa vastu. Ta kuulus Walesi koondisse 2021. aasta Euroopa meistrivõistlustel.

Kategooria:Walesi jalgpallurid
Kategooria:West Bromwich Albion FC mängijad
Kategooria:Leeds United FC jalgpallurid
Kategooria:Queens Park Rangers FC mängijad
Kategooria:Premier League'i mängijad
Kategooria:The Championshipi mängijad
Kategooria:League One'i mängijad
Kategooria:Sündinud 1999